ไฟแนนซ์ทูเดย์
โดย...ช.ชดา
27 ก.ค. 2558

โดย...ช.ชดา
...งานประชุมประจำเดือนของสมาคมธนาคารไทย เมื่อวันศุกร์ที่ 17 ก.ค.ที่กลายเป็นประเด็นใหญ่โตบานปลายกลายเป็นเรื่องการปรับ ครม.ไปซะ นั่นเป็นเรื่องที่พิสูจน์ฝีมือเลขาธิการสมาคมธนาคารไทยคนใหม่ กอบศักดิ์ ดวงดี ว่าจะรับมือกับปัญหาฉับพลันทันด่วนได้มากน้อยแค่ไหน แต่สุดท้ายต้องใช้บริการ ดร.ธวัชชัย ยงกิตติกุล ที่ปรึกษาสมาคม อดีตเลขาเก่า ออกมาพูดแทนสมาคมว่า ไม่มีการพูดจาว่าร้าย พล.อ.ประยุทธ์ จันทร์โอชา นายกรัฐมนตรี ว่าไม่มีความรู้เรื่องเศรษฐกิจแต่อย่างใด 
...อันว่าตำแหน่งเลขาธิการสมาคมธนาคารไทยเป็นงานหนักและสำคัญที่จะต้องคอยรับหน้าเสื่อแทนนายแบงก์ทั้งหลาย เรื่องส่วนรวมเลขาสมาคมออกมาแสดงบทบาท รับมอบหมายงานจากประธานสมาคมพูดแทนในฐานะโฆษกได้ไม่ออฟไซด์ 
...สุภัค ศิวะรักษ์ ซีอีโอ ธนาคารซีไอเอ็มบี ไทย เชิญพี่น้องชาวไทยร่วมปั่นจักรยานในวันอาเซียนเดย์ 8 ส.ค. ที่หนองใหญ่ จ.ชลบุรี เพื่อฉลองวันครบรอบก่อตั้งประชาคมอาเซียน แบ่งนักปั่นเป็น 3 ระยะ สนใจสอบถามที่ธนาคารซีไอเอ็มบี ไทย ส่วนตัว ดร.แซม เดี๋ยวนี้ปั่นจักรยานเป็นกิจวัตรอย่างไม่เบื่อ เพราะมีศรีภรรยาร่วมปั่นไปด้วย
...โล่งอกโล่งใจไปหลายเปลาะ  ฐากร ปิยะพันธ์ กรรมการผู้จัดการ บริษัท กรุงศรีอยุธยาเซอร์วิสเซส ในเครือธนาคารกรุงศรีอยุธยา บอกว่า โชคดีหลายที่ได้พนักงานทวงหนี้เพิ่มอีก 100 ตำแหน่งเมื่อปีที่แล้ว เข้มงวดปล่อยกู้สินเชื่อบุคคล ทำให้หนี้เสียเพิ่มไม่มาก ต่ำกว่าคาดการณ์พอควร ตอนนี้เลยไม่ปวดหัวกับหนี้ตกชั้นซะเท่าไร นับว่ามองการณ์ไกล
...เมื่อปลายสัปดาห์ที่ผ่านมา พระบาทสมเด็จพระเจ้าอยู่หัว โปรดเกล้าฯ แต่งตั้ง วิรไท สันติประภพ เป็นผู้ว่าการธนาคารแห่งประเทศไทยคนใหม่แล้ว แต่ ดร.ก้อ จะเข้าทำงานในแบงก์ชาติหลังจากผู้ว่าประสาร ไตรรัตน์วรกุล หมดวาระในเดือน ก.ย.นี้ 
หลายคนเริ่มตั้งความหวังสูงกับผู้ว่าแบงก์ชาติคนใหม่กันอีกแล้ว ถือเป็นการกดดันทุกครั้งที่มีผู้ว่าคนใหม่
...ก่อนจากกันวันนี้ ช.ชดา ให้กำลังใจ สมหมาย ภาษี รมว.คลัง ที่โดนเลื่อยขาเก้าอี้ทุกวัน แต่ รมว.คลัง ขวานผ่าซากเป็นขวัญใจสื่อเพราะทุกคำที่พูดล้วนจริง ไม่พูดเอาใจใคร ดีก็ว่าดี ไม่ดีก็ว่าไม่ดี